b'\n_START_ARTICLE_\nKanaletas\n_START_SECTION_\nBiografija\n_START_PARAGRAPH_\nD\xc5\xbeovanis Antonijus Kanalas gim\xc4\x97 1697\xc2\xa0m. spalio 28 d. Venecijoje Cesare Canal ir Artemisia Barbieri \xc5\xa1eimoje. T\xc4\x97vas buvo dailininkas, nuo kurio D\xc5\xbeovanis gavo pravard\xc4\x99\xc2\xa0\xe2\x80\x93 Kanaletas (\xe2\x80\x9eMa\xc5\xbeasis Kanalas\xe2\x80\x9c). Cesare Canal buvo teatrini\xc5\xb3 dekoracij\xc5\xb3 dailininkas, ir Kanaletas i\xc5\xa1 prad\xc5\xbei\xc5\xb3 pad\xc4\x97jo t\xc4\x97vui \xc5\xa1iojo darbe. B\xc5\xabdamas apie 19 met\xc5\xb3, Kanaletas apsilank\xc4\x97 Romoje, kurioje susipa\xc5\xbeino su Paninio darbais. Romoje Kanaletas atliko keliolika eskiz\xc5\xb3 Paninio maniera su Senov\xc4\x97s Romos griuv\xc4\x97si\xc5\xb3 vaizdais, ta\xc4\x8diau gr\xc4\xaf\xc5\xbe\xc4\x99s \xc4\xaf Venecij\xc4\x85 prad\xc4\x97jo propaguoti visai kitok\xc4\xaf peiza\xc5\xbeo stili\xc5\xb3\xc2\xa0\xe2\x80\x93 realistin\xc4\xaf, topografinio tikslumo._NEWLINE_1720\xc2\xa0m. Kanaletas minimas kaip Venecijos dailinink\xc5\xb3 gildijos narys, tod\xc4\x97l jam, kaip pradedan\xc4\x8diam buvo leid\xc5\xbeiama savo pirmuosius paveikslus nemokamai eksponuoti vie\xc5\xa1osiose galerijose. Pirmasis \xc5\xbeinomas pasira\xc5\xa1ytas jo darbas datuojamas 1723\xc2\xa0m. Daugelio kritik\xc5\xb3 nuomone, kaip tik 1720-\xc5\xb3j\xc5\xb3 laikotarpyje Kanaletas suk\xc5\xabr\xc4\x97 geriausius savo peiza\xc5\xbeus\xc2\xa0\xe2\x80\x93 saul\xc4\x97s ir oro vaiskumo perpildytus Venecijos vaizdus. Kanaletas prisijung\xc4\x97 prie Venecijos peiza\xc5\xbeisto Luca Carlevarijs, ta\xc4\x8diau greitai j\xc4\xaf pralenk\xc4\x97 meistri\xc5\xa1kumu\xc2\xa0\xe2\x80\x93 jau 1725\xc2\xa0m. vienas paveiksl\xc5\xb3 agentas rekomendavo \xc4\xafsigyti Kanaleto darb\xc5\xb3 kolekcionieriams._NEWLINE_Tuo metu (kaip ir dabar) d\xc4\x97l \xc5\xa1lovingos istorijos ir begal\xc4\x97s meno k\xc5\xabrini\xc5\xb3 Venecija trauk\xc4\x97 turtingiausi\xc4\x85 Europos turist\xc5\xb3 grietin\xc4\x97l\xc4\x99. Atvykstantys turistai da\xc5\xbeniausiai nor\xc4\x97davo parsive\xc5\xbeti kok\xc4\xaf aplankytos vietov\xc4\x97s vaizd\xc4\x85, ir Kanaletas \xc4\x8dia rado savo paveiksl\xc5\xb3 rink\xc4\x85. Dailininkas vaizdavo tokias Venecijos \xc4\xaf\xc5\xbeymybes, kaip San Marko aik\xc5\xa1t\xc4\x97, Do\xc5\xbe\xc5\xb3 r\xc5\xabmai ir Didysis kanalas. Dailininko paveiksluose atsiskleid\xc5\xbeia ne tik pagarba ir meil\xc4\x97 gimtajam miestui, bet ir Venecijos didingumo, gro\xc5\xbeio idealizavimas. Nors Venecija, kaip valstyb\xc4\x97, tuo metu buvo smukimo faz\xc4\x97je, ta\xc4\x8diau Kanaleto paveiksluose jinai spindi visoje praeities didyb\xc4\x97je. Kanaletas taip pat neveng\xc4\x97 u\xc5\xbefiksuoti ir kasdieni\xc5\xb3, neturistini\xc5\xb3 Venecijos vaizd\xc5\xb3, toki\xc5\xb3 kaip paveiksle \xe2\x80\x9eAkmenskald\xc5\xbei\xc5\xb3 kiemas\xe2\x80\x9c._NEWLINE_Ma\xc5\xbedaug 1720-\xc5\xb3j\xc5\xb3 pabaigoje Kanaleto darb\xc5\xb3 platinimu r\xc5\xabpinosi agentai airis Owen McSwiney ir anglas Joseph Smith. Ypa\xc4\x8d pastarasis\xc2\xa0\xe2\x80\x93 ne tik platino, bet ir pats kolekcionavo Kanaleto darbus (apie 1762\xc2\xa0m. Joseph Smith kolekcij\xc4\x85 \xc4\xafsigijo Anglijos karalius Jurgis III). Nor\xc4\x97damas patenkinti rink\xc4\x85, Kanaletas tarp savo darb\xc5\xb3 \xc4\xaftrauk\xc4\x97 kapri\xc4\x8dus\xc2\xa0\xe2\x80\x93 istorini\xc5\xb3 objekt\xc5\xb3 vaizdavim\xc4\x85 viename paveiksle, nors realyb\xc4\x97je \xc5\xa1ie objektai yra visi\xc5\xa1kai skirtingose vietov\xc4\x97se. Po 1730\xc2\xa0m. Kanaleto rinka i\xc5\xa1sipl\xc4\x97t\xc4\x97, ir dailininkas jau buvo suk\xc5\xabr\xc4\x99s nuosav\xc4\x85 mokykl\xc4\x85, kurioje, manoma, tuo metu mok\xc4\x97si jo s\xc5\xabn\xc4\x97nas Bernardo Bellotto. Paties Kanaleto stilius pasidar\xc4\x97 nuosaikesnis, akademi\xc5\xa1kesnis, paveikslai prarado dvasios ir \xc5\xbeaismingumo. Apie 1735\xc2\xa0m. buvo paruo\xc5\xa1ta gravi\xc5\xabr\xc5\xb3 serija pagal Kanaleto paveikslus ir tuo metu sukurtas vienintelis \xc5\xbeinomas Kanaleto gravi\xc5\xabros portretas._NEWLINE_1741\xc2\xa0m. kilo Austrijos \xc4\xafp\xc4\x97dinyst\xc4\x97s karas ir stipriai suma\xc5\xbe\xc4\x97jo Kanaleto klient\xc5\xb3 ratas ir, grei\xc4\x8diausiai agent\xc5\xb3 \xc4\xafkalb\xc4\x97tas, dailininkas 1746\xc2\xa0m. atvyko \xc4\xaf Anglij\xc4\x85. \xc4\x8cia dailininkas atliko nema\xc5\xbeai darb\xc5\xb3 vietos aristokratams, tarp kuri\xc5\xb3 i\xc5\xa1siskiria tuo metu statyto Vestminsterio tilto vaizdai. Ta\xc4\x8diau dailininko laikas Anglijoje nelabai buvo s\xc4\x97kmingas\xc2\xa0\xe2\x80\x93 i\xc5\xa1 to meto kapri\xc4\x8d\xc5\xb3 pana\xc5\xa1u, kad jis labiau ilg\xc4\x97josi Italijos. 1755\xc2\xa0m. Kanaletas galutinai gr\xc4\xaf\xc5\xbeo \xc4\xaf Venecij\xc4\x85 ir buvo i\xc5\xa1rinktas \xc4\xaf Venecijos dail\xc4\x97s akademij\xc4\x85. Pana\xc5\xa1u, kad kai kuriuose v\xc4\x97lyvuosiuose darbuose dailininkas dar atrado jaunyst\xc4\x97s laik\xc5\xb3 talento atgarsi\xc5\xb3 kaip, pvz., \xe2\x80\x9eVigilija su \xc5\xa0v. Petro ba\xc5\xbeny\xc4\x8dia\xe2\x80\x9c (vigilija\xc2\xa0\xe2\x80\x93 naktinis peiza\xc5\xbeas). Kanaletas mir\xc4\x97 1768\xc2\xa0m. baland\xc5\xbeio 19 d. Venecijoje, palaidotas San Lio ba\xc5\xbeny\xc4\x8dioje, tarp jo pasek\xc4\x97j\xc5\xb3\xc2\xa0\xe2\x80\x93 Francesco Guardi, Bernardo Bellotto. Pastarasis savo mokytojo ir d\xc4\x97d\xc4\x97s garbei da\xc5\xbenai prie savo vardo pasira\xc5\xa1ydavo kaip Canaletto.'